না, মৌলবাদী হিন্দুত্বওয়ালাদের মতো আমি মুসলমানদের সবাইকে চরমপন্থী বলতে চাই না। এর থেকে বড় মিথ্যে আর হতে পারে না। একটা ক্ষুদ্র অংশের হিংস্র ঘাতকদের অপরাধের জন্যে কোটি কোটি, শান্তিপ্রিয় মুসলমানদের অপরাধী সাব্যস্ত করা যায় না। ৯/১১-র সন্ত্রাসী হানায় বহু মুসলমান মানুষ নিহত হয়েছিলেন। আমার মনে আছে, টুইন টাওয়ার্সের একেবারে উপরে — সেই একশো দু’তলায়— ‘উইন্ডোজ অফ দা ওয়ার্ল্ড’ বলে একটা ক্যাফেটেরিয়া ছিল। সেখানে আমরাও কয়েকবার গিয়েছি। সেখানে কাজ করতো গরিব কিছু বাংলাদেশি, ভারতীয় আর পাকিস্তানী মুসলমান। আর সকলের সঙ্গে তারাও শেষ হয়ে গিয়েছিলো সেদিন। তাদের দু’চারজনের ফ্যামিলিকে আমি চিনি। তাদের শোকের এবং দারিদ্র্যের ছবি আমি নিজের চোখে দেখেছি। দু চারজন ক্ষতিপূরণ পেয়েছে, কিন্তু অন্যরা ভয়েতে ক্ষতিপূরণ দাবি করেনি, কারণ কাগজপত্র না থাকার কারণে তারা অবৈধ। তারা ভেবেছে হয় তাদের ক্ষতিপূরণ চাওয়ার অধিকার নেই, নয়তো ভেবেছে, ক্ষতিপূরণ চাইতে গেলে যদি তাদের অ্যারেস্ট করে, জেলে নিয়ে যায়?